कार्डिफ. दिनेश कार्तिक के धमाकेदार शतक (146 रन ) और कप्तान महेंद्र सिंह धोनी के 91 रनों की दमदार पारी बाद उमेश यादव की कातिलाना गेंदबाजी की बदौलत टीम इंडिया ने ऑस्ट्रेलिया को चैंपियंस ट्रॉफी के दूसरे वार्म-अप मैच में 243 रनों से करारी शिकस्त दे दी। टीम इंडिया ने पहले बल्लेबाजी करते हुए निर्धारित 50 ओवर्स में छह विकेट पर 308 रन बनाए और फिर ऑस्ट्रेलिया को केवल 65 रन पर समेट दिया।
उमेश यादव ने धारधार गेंदबाजी करते हुए पांच विकेट लिए। इशांत शर्मा ने भी तीन विकेट लेकर उनका बेहतरीन साथ दिया। अश्विन के खाते में एक विकेट आया।
उमेश का धमाल
उमेश यादव ने दूसरे ही ओवर में टीम इंडिया को पहली सफलता दिलाते हुए मैथ्यू वेड को बोल्ड कर दिया। वेड ने पांच रन बनाए। इसके बाद उमेश ने चौथे ओवर में कंगारुओं को दूसरा झटका देते हुए डेविड वार्नर को भी पवेलियन की राह दिखा दी। वार्नर खाता भी नहीं खोल पाए।
उमेश का कहर इसके बाद भी जारी रहा और अब नंबर था ऑस्ट्रेलियाई कप्तान जार्ज बैली का। उमेश ने बैली को भी बोल्ड कर कंगारुओं को संकट में डाल दिया। उमेश ने इसके बाद फिलिप ह्यूज और मिचेल मार्श को आउट कर पांच विकेट अपने नाम कर लिए।
इससे पहले टॉस जीतकर पहले बैटिंग करने उतरी टीम इंडिया का टॉप ऑर्डर ऑस्ट्रेलियाई पेस बैटरी का मुकाबला नहीं कर सका। पारी का आगाज शिखर धवन और मुरली विजय ने किया। तीसरे ही ओवर में विजय को एक रन के स्कोर पर मिचेल स्टार्क ने चलता कर दिया। पिछले मैच के शतकवीर विराट कोहली भी यहां नहीं चले और केवल 9 रन बनाकर स्टार्क का दूसरा शिकार हो गए।
रैना और रोहित शर्मा को क्लाइंट मैके ने पवेलियन की राह दिखाई। दूसरे एंड पर जमते दिखाई दे रहे शिखर धवन भी 17 वे ओवर में सब्र खो बैठे और 17 ही रन बनाकर मिचेल जॉनसन का निशाना बने। इस समय टीम इंडिया 55 रन पर पांच विकेट गवाकर संकट में थी।
इसके बाद कप्तान धोनी और दिनेश कार्तिक ने पारी को संभाला। जहां दिनेश कार्तिक संयम के साथ रन बना रहे थे वहीं धोनी ने अटैकिंग इनिंग खेली। दोनों ने छठे विकेट के लिए 211 रनों की मैराथन साझेदारी की।
इस साझेदारी को जेम्स फॉक्नर ने तोड़ते हुए धोनी को ९१ के स्कोर पर आउट किया। धोनी ने अपनी पारी में केवल 77 गेंदों का सामना करते हुए छह चौके और चार छक्के जड़े। दूसरे सिरे पर कार्तिक ने निगाह जमने के बाद बेहतरीन स्ट्रोक खेले और लगातार अपना दूसरा शतक पूरा किया। कार्तिक 140 गेंदों पर 17 चौके और एक छक्के की मदद से 146 रन बनाकर नॉटआउट रहे।
भारत ने पहला वार्म अप मैच पांच विकेट से फतह किया था। विराट कोहली और दिनेश कार्तिक के शतकों के दम पर टीम इंडिया ने श्रीलंका द्वारा दिए 334 रन के टार्गेट को हासिल किया था।
टीमें इस प्रकार से थीं-
भारत - मुरली विजय, शिखर धवन, रोहित शर्मा, सुरेश रैना, दिनेश कार्तिक, महेंद्र सिंह धोनी, अमित मिश्रा, इरफान पठान, भुवनेश्वर कुमार, रविंद्र जडेजा, इशांत शर्मा, आर अश्विन, आर विनय कुमार और उमेश यादव।
ऑस्ट्रेलिया - शेन वाटसन, डेविड वार्नर, फिलिप ह्यूग्स, जॉर्ज बैली, एडम वोग्स, मैथ्यू वेड, मिचेल मार्श, जेम्स फॉल्कनर, मिचेल जॉनसन, ग्लेन मैक्सवेल, मिचेल स्टार्क, माइकल क्लार्क, जेवियर डोहर्टी, नाथन कोल्टर नील और क्लिंट मैक्के।
5 जून की खास खबरें
(ब्रेकिंग व स्पेशल न्यूज, मजेदार जोक्स और रोचक तस्वीरों के लिए आप हमें फेसबुक पर भी फॉलो कर सकते हैं।)
awa_Deva awa_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva kas_Deva kas_Deva hin_Deva